google/wiki40b huggingface dataset:
Eesti Kalandusinstituut

Eesti Kalandusinstituut oli Eesti kalandusega tegelev asutus (instituut).
Instituudi ajalugu ulatub aastasse 1944, mil Tallinnas asutati Üleliidulise Merekalamajanduse ja Okeanograafia Teadusliku Uurimise Instituudi (VNIRO) Eesti osakond. 1957 korraldati osakond ümber Balti NIRO Eesti Laboratooriumiks. Juulis 1957 läks laboratoorium Eesti NSV Rahvamajanduse Nõukogu Kalatööstuse Valitsuse alluvusse ja selle nimeks sai Ihtüoloogia Laboratoorium. 1958 läks laboratoorium Eesti NSV Teaduste Akadeemiale. Seejärel läks laboratoorium Teaduste Akadeemia alluvuses olnud Zooloogia ja Botaanika Instituudile (ZBI) ja laboratooriumi nimeks sai Eesti NSV Teaduste Akadeemia Zooloogia ja Botaanika Instituudi Mereihtüoloogia Laboratoorium. ZBI-le alluvana asus laboratoorium Tallinnas aadressil Apteegi tänav 1-2.
1973 korraldati laboratoorium ümber Läänemere Kalamajanduse Teadusliku Uurimise Instituudi Tallinna Osakonnaks. 1992 korraldati osakond ümber Eesti Kalandusinstituudiks. Instituut lõpetas tegevus 30. septembril 1992 ja selle alusel asutati Eesti Mereinstituut.
Pittsburgh Steelers

Pittsburgh Steelers on Ameerika Ühendriikide Ameerika jalgpalli liigas NFL osalev meeskond. Tema kodulinn on Pittsburgh ja kodustaadion Heinz Field.
Steelers mängib konverentsi AFC Põhjadivisjonis koos Baltimore Ravensi, Cleveland Brownsi ja Cincinnati Bengalsiga.
Spordiklubi asutati 1933. aastal Pittsburgh Piratesi nime all. Meeskonna värvid on must, kollane ja valge.
1940. aastal sai klubi oma praeguse nime - Steelers.
1943. aasta hooajal oli klubi sunnitud ühinema Philadelphia Eaglesiga ühiseks klubiks, mida mitteametlikult kutsutakse "Steagles", kuna paljud mõlema klubi mängijad olid Teise maailmasõja tõttu kutsutud sõjaväeteenistusse. 1943. aasta hooaja mängijad olidki enamasti kas tervislikel põhjustel (näiteks lampjalgsuse tõttu) või vanuse tõttu teenistuskõlbmatud, või sõjaväelased, kes olid saanud loa mängida. 1944. aasta hooajal pidi klubi mängima ühtses klubis koos Chicago Cardinalsiga (nüüd Arizona Cardinals). Seda ühendklubi kutsuti "Card-Pitt"iks. 1945. aasta hooaeg algas aga peale sõja lõppu ning Steelers sai jälle iseseisvalt mängida.
Pittsburgh Steelers on liiga meistriks tulnud kuus korda, aastatel 1974, 1975, 1978, 1979, 2005 ja 2008.
Oma konverentsi meistri tiitli on Steelers võitnud aastatel 1974, 1975, 1978, 1979, 1995, 2005, 2008 ja 2010. Oma divisjoni meistriks on meeskond tulnud 20 korda ja väljalangemismängudeni jõudnud 26 korda.
Meeskonna mängujuht (quarterback) on alates 2004. aastast Ben Roethlisberger.
2010. aasta hooajal tuli Steelers oma divisjoni ja konverentsi meistriks. 6. veebruaril 2011 oli ta Super Bowl'is vastamisi Green Bay Packersiga ja kaotas 25–31.
Stanislav Gorkovenko

Stanislav Gorkovenko (vene keeles Станислав Константинович Горковенко; 30. jaanuar 1938 Bakuu – 26. november 2018 Peterburi) oli Venemaa dirigent, kauaaegne Peterburi Solovjov-Sedoi nimelise Sümfooniaorkestri peadirigent.
Ta lõpetas Bakuu konservatooriumi koorijuhina ja Leningradi konservatooriumi orkestrijuhina. 
Aastatel 1967–1978 juhatas ta Leningradi Music-Halli orkestrit ja Leningradi Muusikalise Komöödiateatri orkestrit. Alates 1978. aastast oli ta Solovjov-Sedoi nimelise Sümfooniaorkestri (praegu Peterburi Kuberneri Sümfooniaorkester) peadirigent ning tegi koostööd ka Leningradi Filharmoonia orkestriga. 
Tema dirigeerimisel on välja antud 75 vinüülplaati ja üle 50 CD-plaadi nii balleti- kui ka sümfoonilise muusikaga.
Filmistuudio Lenfilm ja plaadifirma Meloodia jaoks osales ta enam kui 60 filmi loomisel. Heliloojana kirjutas ta romansse ja lasteoopereid. 
10. oktoobril 2018 esines Peterburi Kuberneri Sümfooniaorkester S. Gorkovenko juhatusel Tallinnas Vene Kultuurikeskuses kontserdiga "Armsaks saanud kinomuusika".
Martin Andreller

Martin Andreller (sündinud 23. detsembril 1985 Rääski külas) on eesti ajaloolane. Ta on lõpetanud Tallinna Ülikooli ajaloo erialal 2010. aastal.
Ta töötab Okupatsioonide muuseumi teadur-kuraatorina.
Aastatel 2013–2016 oli ta Vigala valla volikogu esimees.
Viiekroonine münt (1993)

Kujundus

Kuldkollane münt kaalub 7,1 grammi, selle läbimõõt on 2,62 sentimeetrit ning selle serv on sile.

Avers

Mündi esiküljel on Eesti väike riigivapp ning vermimise aasta "1993".

Revers

Mündi tagaküljel on Jaan Koorti skulptuuri "Metskits" kujutis, kiri "EESTI VABARIIK 75" ning nimiväärtus "5 krooni".

Erimid

Mündist on kaks erimit – ühel on vapi kõige alumise lõvi pea ja käpa vahel M-täht ja teisel ei ole.
Andreas Stålfot

Andreas Stålfot (ka Andreas Ståhlfoot;? – 2. juuni/13. juuni 1715 Tarvastu) oli Eesti vaimulik.
Stålfot sündis 17. sajandi keskel pastori perekonnas. Tema isa oli pastor Soomes, aastast 1671 Lokalahtis, aastast 1672 Inkoos. Aastatel 1676–1684 õppis ta usuteadust Turu Ülikoolis.
Ta oli aastatel 1685–1715 Rõngu Mihkli koguduse õpetaja. Aastatel 1705–1715 hooldas ta ka Puhja Püha Dionysiuse kogudust. Lisaks oli ta aastatel 1705–1715 Tarvastu Peetri koguduse õpetaja. Veel oli ta aastatel 1703–1710 Tartu kreisi abipraost ja aastatel 1713–1715 Tartu kreisi praost.

Isiklikku

Tema väimees Theophil Eichler oli Rõngu Mihkli koguduse õpetaja. Tema äi oli Rõngu Mihkli koguduse õpetaja Olaus Georg Salenius.
Kesk-Saksa kanal

Marsruut

Kesk-Saksa kanal hargneb Dortmund-Emsi kanalist Hörstelis (Rheine juures), kulgeb piki Teutoburgi metsa põhja, mööda Hannoverist ja kohtub Magdeburgi juures Elbe jõega. Seal liitub ta Elbe-Haveli kanaliga, moodustades pideva laevatee Berliini ja Poolasse.
Mindenis ületab kanal Weseri jõe kahe akveduktiga (teine valmis 1998. aastal) ja Magdeburgi juures ületab see Elbe, samuti akveduktiga. Ühendused kõrvalkanalitega on Ibbenbürenis, Osnabrückis, Mindenis (kaks kanalit ühenduses Weseriga), Hannover-Lindenis, Hannover-Misburgis, Hildesheimis ja Salzgitteris. Wolfsburgist läänes hargneb Elbe kõrvalkanal, pakkudes ühendust Hamburgi ja (Elbe-Lübecki kanali kaudu) Läänemerega.

Ajalugu

Kesk-Saksa kanali ehitamine algas 1906. aastal, alustati Bergeshövedest (Hörsteli vald) Dortmund-Emsi kanalil. Lõik Weseri jõelt Mindenisse avati veebruaris 1915 ja sai esialgu nimeks Ems-Weser-Kanal. Lõik Mindenist Hannoveri lõpetati 1916. aasta sügisel. Lõik Sehndesse ja harukanal Hildesheimi valmisid 1928. aastal, Peinesse jõuti 1929. aastal ja Braunschweigi 1933. aastal. Viimane lõik Magdeburgi avati 1938. aastal, sellega loodi otsene ühendus Lääne- ja Ida-Saksamaa vahele. Harukanal Salzgitterisse avati 1941. aastal. Kavandatud kanalisilda üle Elbe, mis oli vajalik madala veetaseme vältimiseks suviti, ei ehitatud Teise maailmasõja tõttu.
Pärast Saksamaa jagamist peale Teist maailmasõda lõhestati Kesk-Saksa kanal Lääne-Saksamaa ja Ida-Saksamaa vahel, piiriga Wolfsburgist idas. Et pakkuda kanali läänelõigule ligipääsu Hamburgist ja Põhja-Saksamaalt, vältides nii Ida-Saksamaad kui ka Elbe jõe mõnikord piiratud laevatatavust, avati 1977. aastal Elbe kõrvalkanal.
Pärast Saksamaa taasühinemist kindlustati Kesk-Saksa kanali olulisust sidemena läänest Berliini ja itta. Seetõttu taasalgatati projekt Elbe sildamiseks ja valminud Magdeburgi veesild avati 2003. aastal, pakkudes otsest ühendust Elbe-Haveli kanaliga. Edaspidi on kavas ühendada kanal Twentekanaaliga Hollandis, et lühendada ühendusteed Rotterdami sadama suunas.
Priit Männik

Priit Männik (sündinud 19. mail 1948 Abja-Paluojal) on eesti jurist. Ta on Sisekaitseakadeemia nõunik.
Ta on lõpetanud Tartu Ülikooli õigusteaduskonna ning tal on magistrikraadile vastav kvalifikatsioon.
Johannes Oskar Lauri

Johannes Oskar Lauri (6. detsember 1891 Rannu – 5. jaanuar 1974 Stockholm) oli eesti vaimulik, Eesti Evangeeliumi Luteriusu Kiriku peapiiskop.
Johannes Oskar Lauri õppis Rannu kihelkonnakoolis. Kihelkonnakooli lõpetamise järele astus ta Hugo Treffneri gümnaasiumi 3.klassi. Gümnaasiumi lõpueksamid sooritas ta Tartu Aleksandri gümnaasiumi õpilasena kevadel 1912. Õppis Tartu Ülikooli usuteaduskonnas 1912 – 1916, lõpetades selle cand. theol. kraadiga. Konsistooriumi eksamid sooritas ta septembris 1916 ja asus prooviaastale Viljandi Pauluse kogudusse Jaan Lattiku juurde. Ordineeriti pastoriks 17. juulil 1917. aastal praost Mihkel Jürmanni poolt.
Oli 1917–1919 Viljandi praostkonna vikaarõpetaja. Juunis 1919 asus ta Võru praostkonna vikaari ametikohale, asukohaga Otepääl. Novembris 1919 valiti ta Otepää Maarja koguduse õpetajaks, kus teenis Eestist lahkumiseni septembris 1944. Ta valiti aastal 1924 Võru praostkonna abipraostiks ja selle praostkonna jagamise järele 1924. aastal Võru ja Valga praostkondadeks, aastal 1929 Valga praostkonna praostiks. Aastatel 1934 – 1944 oli ta Konsistooriumi assessor ja aastatel 1935–1939 oli ta Lõuna vikaarkonna piiskoplik vikaar. 4. novembril 1943 valis Kirikukogu ta vikaarpiiskopiks.
Lahkus 1944. aastal Saksamaale ja 1947. aastal Saksamaalt Rootsi. Aastal 1957 sai piiskopiks (kuna piiskopiamet muudeti peapiiskopiametiks ja vikaarpiiskopiamet piiskopiametiks).
Johannes Oskar Lauri oli Eesti Komitee esimees. Ta valiti 1966., 1968. ja 1970. aastal Eesti Komitee Asemike Kogusse.
Valiti Kirikukogu poolt 26. mail 1964 peapiiskopiks. Emerituuri läks 31. detsembril 1971. Tema ametijärglaseks sai Konrad Veem.
Ta kandideeris I Riigivolikogu valimistel 54. ringkonnas.
Pühamäe bussipeatus

Pühamäe bussipeatus on bussipeatus Tartu maanteel Tallinnas Kesklinna linnaosas. 
Pühamäe bussipeatuses peatuvad bussiliinid 2, 105, 105E, 120, 121, 125, 130, 131, 134, 135, 135C, 138, 139, 144, 214, 214A, 229, 229A, 244 ja 244A.
Mihheil Džanelidze

Mihheil Džanelidze (gruusia keeles მიხეილ ჯანელიძე; sündinud 29. märtsil 1981) on Gruusia poliitik. Ta oli 30. detsembrist 2015 kuni 13. juunini 2018 Gruusia välisminister.
Ta lõpetas aastal 2002 Thbilisi Riikliku Ülikooli, kust ta sai bakalaureusekraadi rahvusvaheliste suhete alal. Seejärel jätkas ta aastatel 2003–2006 õpinguid rahvusvahelise- ja euroopa õiguse alal Venemaa Välisministeeriumi Moskva Riiklikus Rahvusvaheliste Suhete Instituudis. Lisaks on tal magistrikraad ärijuhtimises (Grenoble Graduate School of Business'ist) ja Caucasus School of Business'ist (Thbilisist). Aastatel 1996–1997 õppis ta Saarimaal Wadernis Hochwaldi Gümnaasiumis.
Ta oli 25. oktoobrist 2012 kuni 1. septembrini 2015 Gruusia majanduse ja säästva arengu aseminister. 1. septembrist 2015 kuni 30. detsembrini 2015 oli ta Gruusia asevälisminister. 30. detsembrist 2015 kuni 13. juunini 2018 oli ta Gruusia välisminister.

Isiklikku

Mihheil Džanelidze on abielus ning tütre isa. Tema emakeel on gruusia keel, lisaks gruusia keelele valdab ta vene, saksa ja inglise keelt.
Iraani-Iraagi sõda

Iraani-Iraagi sõda oli piirisõda Iraani ja Iraagi relvajõudude vahel 22. septembrist 1980 kuni 20. augustini 1988.
Sõda alustas Şaddām Ḩusayni juhitud Iraak, et tagasi saada 1971. aastal Iraani valdusse läinud Hormuze väina saari (mille hõivas Iraan, kui Briti väed sealt lahkusid) ja vähendada šiiitide poliitilist mõju (muuhulgas süüdistas Iraak Iraani kurdide vabadusvõitluse toetamises). Juba 1975 tühistas Iraak ühepoolselt piirikokkuleppe Iraaniga.
Tänu naftamüügist saadud tulule ostis Iraak 1980. aastail 10% maailma relvaturul pakutavast sõjamaterjalist, tootis ise keemiarelva (kasutas seda ka sõjas) ja alustas tuumapommi valmistamist, saades selleks abi peamiselt Lääne-Euroopa riikidelt (ei saanud valmis). Kuni 1990ndateni oli Iraak maailma suurim relvaimportija.
Sõja algul olid mõlema poole sõjajõud umbkaudu võrdse suurusega. Sõja lõpul oli Iraagi armeel märkimisväärne materiaalne ülekaal: kopterite osas 2,5-kordne, suurtükkide osas 4-kordne, tankide osas 4,5-kordne ja sõjalennukite osas koguni 8-kordne.
Iraani riiki juhtis sõja ajal ajatolla Rūḩollāh Khomeynī. Iraaki juhtis Şaddām Ḩusayn.
Enamik lääneriike (sealhulgas USA ja Nõukogude Liit), kes kartsid islamirevolutsiooni-järgse Iraani poliitilise mõju kasvu, toetas Iraaki. Sellegipoolest müüsid nii USA kui ka Nõukogude Liit aeg-ajalt relvi ka Iraanile.
Raha sai Iraak ka araabia maadelt: Saudi Araabialt 30,9 miljardit dollarit, Kuveidilt 8,2 miljardit dollarit ja Araabia Ühendemiraatidelt 8 miljardit dollarit.
Sõjategevus kestis vahelduva eduga 1988. aasta relvarahuni.
Sõja ajal surus Iraak maha riigi enamususkkonna šiiitide poliitilist tegevust ja Põhja-Iraagi enamusrahvuse kurdide vabadusvõitlust, kasutades nende vastu muuhulgas keemiarelva.
Iraan kaotas 400 000 meest (sh 45 000 alaealist). Iraak kaotas 300 000 meest.
Riikide piirid sõja tulemusena ei muutunud. Mõlemad pooled kuulutasid end sõja võitjaks.
Tambet Seling

Tambet Seling (sündinud 15. veebruar 1980 Pärnu) on eesti näitleja.
Aastal 2003 lõpetas ta Viljandi Kultuurikolledži teatrikateedri 4. lennu.
Aastast 2003 töötab Endla teatris näitlejana.

Muid rolle

Krimiseriaal "Ohtlik lend" – helimees Tanel Liimand (2006), teleseriaal "Klass: elu pärast" - jurist Rasmus
Johannes Toom

Isiklikku

Tema vend oli näitleja Kaarel Toom.
Johannes Toom tuli Brasiilia ja abielus Olga Toom ja oli kolm last: Herbert Uno Toom, Roberto Carlos ja Johannes Toom Toom. By 1965 see oli Santa Catarina osariigi, kus ta suri paar aastat hiljem. Tema poeg Herbert Uno Toom ütles, et ta oli suurepärane poksija ja ta harjutanud koos oma isa Eder Jofre suur poks meister Brasiilias. Tema vend Kaarel Toom Uno hoida kursis aastaid, kuid ei teadnud mis juhtus Johannes Toom.
Kosovoalbaanlased

Albaanlased (albaania keeles Shqiptarët në Kosovë) on alates 20. sajandi algusest ülekaalukalt suurim etniline elanikkond (2011. aasta seisuga 1 616 869 inimest) tänapäevase Kosovo Vabariigi piirides, keda muudes keeletes nimetatakse ka kosovarideks.
Dannie Heinemani matemaatilise füüsika auhind

Dannie Heinemani matemaatilise füüsika auhind (inglise keeles Dannie Heineman Prize for Mathematical Physics) on auhind, mida Ameerika Füüsikaselts annab igal aastal välja panuse eest matemaatilises füüsika valdkonnas. 
Auhinna asutas 1959. aastal Heinemani fond. Dannie Heineman (1872–1962) oli ettevõtja ja insener.
Wrangeli looduskaitseala

Wrangeli (saare) looduskaitseala on Venemaa looduskaitseala, mis hõlmab Wrangeli ja Heraldi saare ning neid ümbritseva mere. See on Venemaa kõige põhjapoolsem looduskaitseala.  Kaitseala pindala on 7670 km². Kaitseala loodi 1976. Kaitsealal puutuvad kokku Ida-Siberi ja Põhja-Ameerika floora- ja faunaelemendid. Suur osa (4700 km²) kaitsealast on mägine, palju on väikeseid jõgesid ja järvi.
Reet Made

Isiklikku

Reet Made on abielus majandusteadlase ja poliitiku Tiit Madega. Ta on kahe poja ema ja viiekordne vanaema. Majandusharidusega Tambet Made (s. 1967) tegeleb Eesti väliskaubanduse- ja välismajandusealase konsultatsiooni- ja vahendustegevusega. Vahur Made (s. 1971–2017) oli ajaloodoktor, Eesti Diplomaatide Kooli asedirektor, Tartu Ülikooli filosoofiateaduskonna dotsent. 
Reisihuvilisena on Reet Made külastanud ligi 100 riiki.
Tartu Rotary Klubi

Tartu Rotary Klubi on Tartus tegutsev heategevuslik organisatsioon; üks Rotary klubisid Eestis. 
Klubi asutati 1932. Klubi esimene president oli Oskar Rütli.
Marie-Louise Meilleur

Marie-Louise Fébronie Meilleur (sünninimi Chassé; 29. august 1880 Kamouraska, Québec – 16. aprill 1998 Corbeil, Ontario) oli Kanada prantslasest ülipikaealine, kes oli maailma vanim elav inimene alates Jeanne Calmenti surmast 4. augustil 1997 kuni enda surmani.
1900. aastal abiellus ta oma esimese abikaasa Étienne Leclerciga. Neil sündis neli last. Marie-Louise vanemad ja abikaasa surid 1911 ja 1912. 1915. aastal abiellus ta Hector Meilleuriga. Neil sündis kuus last. Pärast abikaasa surma 1972. aastal elas Marie-Louise alguses koos tütrega ja hiljem hooldekodus.
Surres oli ta 117 aastat ja 230 päeva vana.
Jelena Obraztsova

Jelena Vassiljevna Obraztsova (Елена Васильевна Образцова; 7. juuli 1939 Leningrad – 12. jaanuar 2015 Leipzig) oli vene ooperilaulja, metsosopran.

Elulugu

1948–1954 laulis ta Leningradi Pioneeride Palee lastekooris.
1954–1957 õppis Taganrogi lastemuusikakoolis.
1958 astus ta Leningradi Riiklikku Konservatooriumi. 
1962 saavutas esikoha üleliidulisel Mihhail Glinka nimelisel vokalistide konkursil.
1963 debüteeris ta Moskva Suure Teatri laval Modest Mussorgski ooperis "Boriss Godunov".
1964 sai temast Suure Teatri solist.
Juba samal aastal esines ta Milano La Scala teatris, pälvides itaalia publiku ja meedia tähelepanu.
1975 käis ta esmakordselt esinemas USA-s, misjärel kinnistus lõplikult tema roll maailma ooperitähena.
San Franciscos laulis ta duetti koos Luciano Pavarotti ja Joan Sutherlandiga. 
Ta on laulnud paljudel rahvusvahelistel muusikafestivalidel Euroopas ja Ameerikas.
1973–1994 oli ta Moskva konservatooriumi õppejõud, alates 1984. aastast professor.
Oma lemmiklavapartneriteks pidas ta Vladimir Atlantovit ja Placido Domingot. 
2000. aastatel juhtis ta Peterburis omanimelist kultuurikeskust, kus töötas noorte artistidega. Moskvas tegutseb Obraztsova-nimeline heategevusfond muusikakunsti toetuseks.
Kohtla vald (Jõhvi kihelkond)

Kohtla vald (saksa keeles Kochtel) oli vald Virumaal Jõhvi kihelkonnas.
Vald eksisteeris 1866–1939.
Valla alal asus Kohtla ja Ereda mõis.
Enn Veldi

Enn Veldi (sündinud 20. oktoobril 1955) on eesti keeleteadlane, leksikograaf.
Ta on lõpetanud Tartu Riikliku Ülikooli ning täiendanud end Indiana Ülikoolis (Albert Valdmani juures).
Ta on mitme sõnaraamatu autor. Töötab inglise filoloogia õppejõuna.
Peeter Helme

Loominguline tegevus

Aastatel 2007–2010 tegi Helme Vikerraadios igal kolmapäeval kõlanud uudiskirjanduse tutvustussaadet. 2010. aasta sügisest alates on sama saade eetris Klassikaraadios.
2010. aasta sügisest kuni 2014. aasta kevadeni tegi Vikerraadios kirjandussaadet "Loos on asju" koos Jan Kausiga. 2014. aasta sügisest juhib kirjandussaadet "Tõlkes leitud" ja koos Maarja Vainoga kultuurisaadet "Vasar".
On lisaks aktiivselt tegev kriitiku ja publitsistina, avaldades eelkõige kirjandusteemalisi artikleid Eesti ajalehtedes ja ajakirjades. Töötas 2010. aasta kevadest kuni 2013. aasta detsembrini Areenis kirjandustoimetajana ning 2014. aasta jaanuarist kuni 2019. aasta jaanuarini Vikerraadio kirjandustoimetajana. 2019. aasta jaanuari keskel asus Peeter Helme tööle Postimehe arvamustoimetuse juhatajana. 2019. aasta 3. aprillil sai Helmest Postimehe peatoimetaja.

Ettekanded

Samuti on Helme pidanud loenguid, rääkides EELK Tallinna Kaarli koguduse loengusarja "Jalutades Jumala aedades" raames 2005. aastal konservatiivsest revolutsioonist ja Ernst Jüngerist. 2007. aastal pidas Helme välismaa ülikoolide eesti keele ja kultuuri õppejõududele ülevaateloengu uuemast Eesti kirjandusest ning rääkis 2008. aasta märtsis Eesti Kirjanduse Seltsi ülevaatekoosolekul 2007. aasta Eesti proosast. Ta on esinenud ka raamatukogutöötajatele ülevaadetega Eesti proosa ja luule hetkeseisust.

Ühiskondlik tegevus

Helme on 1999. aastast üliõpilaskorporatsiooni Sakala liige ja 2004. aastast MTÜ Eesti Instituut liige. Samuti kuulub ta Eesti Kirjanike Liitu, mille juhatuse liige ta on alates 2012. aastast. Helme on üks Siugja Sulepea kirjandusauhinna asutajaid.
1999–2004 kuulus Helme Sotsiaaldemokraatlikku Erakonda.
Eesti PEN-klubi taasasutamisel 3. veebruaril 2010 valiti ta selle juhatuse liikmeks.

Isiklikku

Peeter Helme on Rein Helme poeg, Mart Helme vennapoeg ning Martin Helme ja Maarja Vaino lellepoeg.
Ester Valdvee

Ester Valdvee (sündinud 1954 Viljandis) on eesti looduskaitsetegelane.
Ta on õppinud Aravete 8-klassilises Koolis, Tapa Keskkoolis, ja lõpetanud Eesti Põllumajanduse Akadeemia metsamajanduse inseneri erialal.
Alates 2009. aastast on ta Eesti Orhideekaitse Klubi president.
1979. aasta maailma karikavõistlused kergejõustikus

1979. aasta kergejõustiku maailma karikavõistlused olid 2. maailma karikavõistlused kergejõustikus, mis toimusid 24.–26. augustini Montrealis Kanadas.
Damià Forment

Damià Forment (ka Damián Forment; umbes 1480 – 1540) oli Hispaania skulptor.
Forment õppis Roomas ja Firenzes, pärast mida naasis kodulinna Valenciasse, kus ta elas ja töötas aastail 1500–1509. Seejärel siirdus elama ja töötama Zaragozasse.
Tema tööde hulgas on alabastrist reaabel Basílica de Nuestra Señora del Pilari katedraalis Zaragozas ja Pobleti kloostris.
Schwarz-Gelbe Allianz

Schwarz-Gelbe Allianz ('Must-Kollane Allianss') on 2004 asutatud Austria  monarhistlik organisatsioon, mis taotleb  Habsburgide-Lotringite naasmist Austria troonile.
Vukssaag

Vukssaag on üldotstarbeline puidusaagimise käsisaag.
Sae lõikeriist on õhuke suhteliselt lai terasleht, mille ühte serva on töödeldud hambad. Saelehe külge on kinnitatud enamasti puidust või plastist valmistatud käepide. Saeleht on otsast koonduv ning sageli lihvitakse see massi vähendamiseks ka selja suunas õhemaks. Mõnikord valmistatakse saeselg kergelt S-tähe kujulisena.
Vanasti oli saagidel üldjuhul puidust püstolkäepide, kuid tänapäeva saagide nii puidust kui ka plastist käepidemed valmistatakse kinnise kontuuriga. Käepideme saelehe poolne serv on tihti vormitud nii, et seda saab kasutada ka vinkli ja eerunginurgikuna.
Hamba suurust iseloomustab hammaste arv ühel tollil (TPI). Tavaliselt kasutatakse saage, mille hamba suurus jääb vahemikku 9–12 TPI. Suuremate hammastega saed on mõeldud jämetöötluseks ja pikisaagimiseks. Risti- ja pikisaagimise saagide hambakuju on erinev. Saehambad on väga sageli karastatud, need tunneb ära tumedama värvuse järgi ning neid ise viiliga ei teritata.
Saagide pikkus on tavaliselt vahemikus 400–650 mm (15–26 tolli).
Et saag saeteesse kinni ei kiiluks, on selle hambad enamasti räsatud. Saage teritatakse spetsiaalse kolmnurkse saeviiliga ja räsatakse räsamistangidega.
Hõõrdumise vähendamiseks pealistatakse saeleht mõnikord spetsiaalse kaitsekihiga, näiteks polütetrafluoroetüleeniga (PTFE). Kaitsekiht võidakse peale kanda ka roostetamise vältimiseks.
Käsisaage kasutatakse tavaliselt rohkem ristisaagimiseks. Mõnikord nimetataksegi vukssaeks ainult ristisaagimise saagi.
Tuntumad saetootjad on Stanley, Bahco ja Sandvik.
Quintana Roo osariik

Ajalugu

Quintana Roo kuulutati Mehhiko territooriumiks 1902. aastal. Osariik on loodud 1974. aastal ja on Mehhiko noorim osariik.

Rahvastik

Suurema osa rahvastikust moodustavad maaja rahvad.
Suuremad asulad on Cancún, Chetumal, Playa del Carmen ja San Miguel de Cozumel.

Haldusjaotus

Quintana Roo osariik on jagatud 8 kohalikuks omavalitsuseks: 
Cozumel, Felipe Carrillo Puerto, Isla Mujeres, Othón P. Blanco, Benito Juárez, José María Morelos, Lázaro Cárdenas, Solidaridad.
Eesti maastikurattasari

Bosch Eesti Maastikurattasari (Algselt MTBEST) on erinevaid rattamaratone koondav alates 2015. aastast toimiv sari, mis tekkis Estonian Cupi korraldajate eriarvamuste tõttu sarja pooleks minemisel. Sari koondas 2015. aastal kaheksat etappi, millest seitse toimusid eelnevalt Estonian Cupi sarja all. 
Esimesel hooajal kandis sari nime MTBEST ning toimunud osavõistlusi oli kaheksa. Ainsa täiesti uue tulijana oli Alutaguse Rattamaraton, teised rattamaratonid (va Rakvere Rattamaraton) kuulusid eelneval hooajal Estonian Cup maastikurattasarja.
Alates esimesest hooajast on maastikurattasarja energiapartneriks Enervit, kes tagab kõigile osalejatele mugava ligipääsu energiatoodetele enne starti, maratoni ajal ja peale finišit. Enerviti tootevalikusse kuuluvad nii spordijoogipulbrid, geelid, batoonid, taastusjoogid kui palju muud.
2016. hooajal kandis sari nime Eesti Maastikurattasari. Hooaja lõpus valiti sarja uueks juhiks Enno Eilo, kes on seni seisnud Rakke rattamaratoni heaolu eest.
2017. aastal sõlmiti nimisponsor leping ettevõttega BOSCH, ning alates sellest hooajast kannab sari nimetust Bosch Eesti Maastikurattasari. Uue etapina lisandus sarja Jõelähtme rattamaraton mis asendab seni sarjas olnud Otepää rattamaratoni.
Netflix

Ajalugu

Netflix asutati aastal 27. augustil 1997 Californias. Asutajateks olid Marc Randolph ja Reed Hastings. Firma alustas tegevust DVD-de müümise ja laenutamisega. Alles 2000ndate keskel hakati osutama filmide ja seriaalide allalaadimisteenust. 
Esimene riik, kuhu firma siseturult (USA) 2010. aastal laienes, oli Kanada. 2013. aastal hakkas Netflix ise tootma oma veebisaidil pakutud sisu, alustades "Kaardimajaga". 2016. aastal laienes Netflix jõuliselt maailmaturule, siis sai teenus kättesaadavaks veel 130 riigis.